Гъуащхьауэхэр къызэрыкIыпаи
Бжьыхьэм жыг тхьэмпэхэр куэду къызэрыщыпылъэлъым хуэдэу Къэбэрдей-Балъкъэрым футболымкIэ и мыгъэрей чемпионатым и кIэухым гъуащхьауэхэри къызэрыкIыпащ. ЖыпIэну ирикъунщ Бабугент и «ЛогоВАЗ»-м и пашэ Мокаевым иужьрей джэгугъуитIым топ 11 (!) зэрыщыдигъэкIар. Абы иджы, дауи, гъуащхьауэхэм я зэпеуэм бжьыпэр щиубыдащ.
Зэхьэзэхуэм и 29-нэ джэгугъуэм Мокаевым топи 7(!) щыхудигъэкIащ «Ислъэмейм». КъыкIэлъыкIуэу щхьэлыкъуэдэсхэм я жагъуэ плIэнейрэ ищIащ. Абы щыгъуэми «Бахъсэным» и гъуащхьауэ Къалмыкъымрэ «Къэбэрдейм» и пашэ Жэбэтырымрэ иужьрей джэгугъуитIым къызэрыхэжаныкIар хуэдитI-щыкIэ нэхъ мащIэрэщ (5-4). Апхуэдэурэ екIуэкIмэ, нэгъабэ 55-рэ къыхэжаныкIыу Къэбэрдей-Балъкъэрым и чемпионатым и гъуащхьауэ нэхъ Iэзэ дыдэ хъуа ШащIэм и рекордым куэд ихьыжынукъым. ИджыпстукIэ Мокаевым и топ бжыгъэр мы гъэм 48-м нигъэсащ. Абы топиплIкIэ къыкIэроху Къалмыкъыр. Жэбэтырыр 40-рэ къыхэжаныкIащ. Нэгъабэрейм хуэдэ дыдэу щымытыжми, ШащIэри мы зэхьэзэхуэм 35-рэ къыщыхэжаныкIащ. ИлъэситIым топ 90 Къэбэрдей-Балъкъэрым и чемпионатым щыдэбгъэкIыныр, дауи, Iуэху къызэрыгуэкIкъым икIи ар зыхузэфIэкIа иджыри къэс щыIакъым.
Командэхэм я зэхьэзэхуэр зэрекIуэкIым и гугъу пщIымэ, дыщэм щIэбэнынухэм «Кэнжэр» къахэхупауэ жыпIэ хъунущ, бахъсэндэсхэр зэрызэтрагъэ-кIуам и зэранкIэ. Чемпионыгъэм иджы хущIэкъужыр иужьрей джэгугъуитIым щытекIуа «ЛогоВАЗ»-мрэ «Бахъсэнымрэщ» икIи бабугентдэсхэр къэнэжа зэIущIиплIым щымылъэпэрапэмэ, ахэр республикэм щынэхъ лъэщ хъунущ. Армырамэ, бахъсэндэсхэм Iэмал къахукъуэкIынущ.
Гуп нэхъыщхьэр зыбгынэну командэхэри хуэм-хуэмурэ белджылы мэхъу. Ар щхьэлыкъуэдэсхэм я дежкIэ фIэкIыпIэншэмэ, Сэрмакъ, Тэрч, Тырныауз я щIыхьхэр зыхъумэхэр иджыри ныкъуэкъуэфынущ.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым иужьу щекIуэкIа зэIущIэхэм къарикIуа бжыгъэхэм: тIощIрэ ебгъуанэ джэгугъуэ — «Бахъсэн» (Бахъсэн) — «Къэхъун» (Къэхъун) — 2:1, «Спартак-Д» (Налшык) — «Прохладнэ» (Прохладнэ) — 2:2, «Шэджэм-2» (Шэджэм ЕтIуанэ) — «Къэбэрдей» (Шэрэдж Ищхъэрэ) — 4:1, «Велес» (Къэрэгъэш) — «ДЕР» (Щхьэлыкъуэ) — 6:4, «ЛогоВАЗ» (Бабугент) — «Ислъэмей» (Ислъэмей) — 11:1, «Шагъдий» (Налшык) — «Эльбрус» (Тырныауз) — 5:2, «ГидроЭС» (Налшык) — «СК-Союз-Сэрмакъ» (Сэрмакъ) — 3:3, «Нарт» (Нарткъалэ) — «Автозапчасть» (Бахъсэн) — 1:5, «Тэрч» (Тэрч) — «Кэнжэ» (Кэнжэ) — 0:2; ещэщIанэ джэгугъуэ — «Эльбрус» — «Къэхъун» — 3:3, «Кэнжэ» — «Бахъсэн» — 3:6, «СК-Союз-Сэрмакъ» — «Нарт» — 2:4, «Къэбэрдей» — «Спартак-Д» — 5:2, «Ислъэмей» — «Шэджэм-2» — 2:1, «ДЕР» — «ЛогоВАЗ» — 1:4, «Прохладнэ» — «ГидроЭС» — 1:3, «Автозапчасть» — «Тэрч» — 1:3.
Хьэтау Ислъам.
